শুরু থেকেই নটর ডেম কলেজে ছাত্র রাজনীতি সম্পূর্ণরূপে নিষিদ্ধ ছিল। পরিবর্তে সহশিক্ষা সংগঠনগুলোকে শক্তিশালী করার জন্য সবরকম প্রাতিষ্ঠানিক সহায়তা প্রদান করা হয়। কিন্তু ষাটের দশকের মাঝামাঝি সময়ে তৎকালীন পূর্ব পাকিস্তানে রাজনৈতিক অস্থিরতা বাড়তে থাকলে এ প্রতিষ্টানেও ছাত্র ইউনিয়ন এর কার্যক্রম শুরু করবার জন্য প্রতিষ্ঠান প্রধানের ওপর চাপ তৈরি হতে থাকে। একপর্যায়ে কলেজ কর্তৃপক্ষ পুরো বিষয়টিকে ইতিবাচকভাবে নিয়ে ১৯৬৫ খ্রিষ্টাব্দে সুস্পষ্ট নীতিমালা ও গঠনতন্ত্র তৈরি করে ছাত্র ইউনিয়ন তৈরির অনুমতি দেয়। এমনকি কলেজের গুরুত্বপূর্ণ কিছু কাজের দায়িত্বও দেয়া হয়। কিন্তু প্রত্যাশানুযায়ী আচরণের বদলে সংগঠনটি ধ্বংসাত্মক প্রবণতা দেখাতে থাকে। <br> 
পরবর্তীতে প্রতিষ্ঠানে যেকোনো ধরণের ছাত্র রাজনীতি নিষিদ্ধ করে কঠোর নীতিমালা প্রণয়ন করা হয় এবং ক্লাব কার্যক্রম আরো সুসংগঠিত করা হয়। বর্তমানে প্রতিষ্ঠানটির যেকোনো ধরণের সহশিক্ষা কার্যক্রমের প্রধান পৃষ্ঠপোষক হিসেবে দায়িত্ব পালন করেন অধ্যক্ষ নিজে এবং ক্লাব সমন্বয়ক হিসেবে সহশিক্ষা সংগঠনগুলোর মূল তত্ত্বাবধানের কাজ করেন উপাধ্যক্ষ। প্রতিটি সংগঠনে কর্তৃপক্ষের প্রতিনিধি হিসেবে একজন দায়িত্বশীল শিক্ষক/শিক্ষিকা পরিচালক অথবা মডারেটর পদে বিশেষভাবে নিয়োগপ্রাপ্ত হন এবং কর্তৃপক্ষ প্রদত্ত অধিকার ও ক্ষমতা দ্বারা স্বীয় সংগঠনে প্রত্যক্ষ নিয়ন্ত্রণ বজায় রাখেন। তবে যেকোনো ধরণের ইতিবাচক ও সৃষ্টিশীল কাজে সংগঠনগুলোর সদস্যরা মাত্রাহীন স্বাধীনতা ও সর্বোচ্চ প্রাতিষ্ঠানিক পৃষ্ঠপোষকতা পেয়ে থাকে। প্রতিটি সংগঠনে মনোনীত অভিজ্ঞ ও জ্যেষ্ঠ সদস্যদের নিয়ে গঠিত কার্যনির্বাহী পর্ষদ পরিচালক অথবা মডারেটরের নির্দেশনানুযায়ী সংগঠন পরিচালনায় নেতৃত্ব দিয়ে থাকে। শিক্ষক-শিক্ষিকাদের সাথে বন্ধুত্বপূর্ণ আন্তরিক সম্পর্ক সংগঠনগুলোর মৌলিক বৈশিষ্ট্য। <br> 
নটর ডেম কলেজে বর্তমানে (২০১৮) ২৪ টি সহশিক্ষা সংগঠন(ক্লাব) রয়েছে। প্রতিষ্ঠানটিতে শুধু সহশিক্ষা সংগঠনের প্রাচুর্যই নেই, বরং এগুলোর অধিকাংশই স্বীয় ক্ষেত্রে বাংলাদেশে অগ্রণী ভূমিকা রেখে চলেছে। সারা বছর জুড়ে এই সংগঠনগুলো বিভিন্ন অনুষ্ঠান আয়োজন ও কার্যক্রম গ্রহণের মাধ্যমে কলেজের ছাত্রদের উৎকর্ষ সাধনে কাজ করে যাচ্ছে। এসব সংগঠনের আয়োজিত অনুষ্ঠান ও কার্যক্রম বর্তমানে জাতীয় পর্যায়ের অনুষ্ঠান হিসাবে মর্যাদা লাভ করেছে। সারা দেশ থেকে উল্লেখযোগ্য সংখ্যক শিক্ষা প্রতিষ্ঠানের অংশগ্রহণ এ কার্যক্রমগুলোকে ভিন্নমাত্রা দান করে।

নটর ডেম ফটোগ্রাফি ক্লাব (প্রতিষ্ঠা:৯ আগস্ট ২০১৭)
নটর ডেম লিটারেসি স্কুল
নটর ডেম মানবিক সংঘ (প্রতিষ্ঠা: ২৯ আগস্ট, ১৯৮৪)
সহশিক্ষা সংগঠনসমূহ